Անցնող շաբաթ Երեւանում շարունակվում էին զինծառայության տարկետման իրավունքի սահմանափակման դեմ ուսանողների բողոքի գործողությունները: Դասադուլավորները նոյեմբերի 13-ին շրջում էին Երեւանի պետական համալսարանի ֆակուլտետներով՝ դասերին ներկա ուսանողներին կոչ անելով միանալ իրենց բողոքի ցույցին։ Նոյեմբերի 14-ին հացադուլ էին սկսել «Հանուն գիտության զարգացման» նախաձեռնության 5 անդամներ՝ հայտարարելով, որ այն կդադարեցնեն, երբ կասեցվի «Զինվորական ծառայության եւ զինծառայողի կարգավիճակի մասին» օրենքի նախագիծը: Հացադուլ հայտարարած ցուցարարները նոյեմբերի 15-ին միացան ԱԺ դիմաց բողոքի ակցիա իրականացնող ուսանողներին, քանի որ, կազմակերպիչների խոսքով, իրավիճակ էր փոխվել: Այդ օրը Ազգային ժողովը ձայների 86 կողմ, 6 դեմ հարաբերակցությամբ 2-րդ ընթերցմամբ եւ ամբողջությամբ ընդունել է «Զինվորական ծառայության եւ զինծառայողի կարգավիճակի մասին» օրինագիծը: Նույն օրը ուսանողներն ու իշխանությունները համաձայնության եկան դադարեցնել բողոքի գործողությունները եւ նոյեմբերի 22-ին անցկացնել կլոր սեղան-քննարկում՝ ընդհանուր հայտարարի գալու համար: